ועדת הכלכלה, כנסת 18, פרוטוקול מספר 924, 2012-07-17 16:25

כרמל שאמה-הכהן: אנחנו פותחים את הישיבה.

כרמל שאמה-הכהן: על סדר-היום: תקנות שירות נתוני אשראי (תיקון)(תיקון), התשע"ב-2012.

כרמל שאמה-הכהן: אתם בסך הכול רוצים דחייה, נכון?

תמר קלהורה: אנחנו רוצים דחייה.

תמר קלהורה: אני רוצה רק להסביר במילים ספורות מה בדיוק אנחנו מבקשים ולמה.

תמר קלהורה: אני מכירה את החוק הזה ואת התקנות האלה היטב.

תמר קלהורה: נדמה לי שרק מנהלת הוועדה והיועצת המשפטית שלה מכירות את הנושא הזה יותר ממני בין הנוכחים כאן.

לאה ורון: חלילה וחס.

תמר קלהורה: לפחות מבחינת הוותק – אני עשיתי הפסקה קטנה של כמה שנים.

תמר קלהורה: נוצר פער בין מועד כניסתו של החוק לתוקף למועד כניסתן של התקנות לתוקף.

תמר קלהורה: עד כמה שהבנתי, הפער נובע מזה שכנראה שר המשפטים החליט שהוא כבר לא מוכן להאריך בפעם החמישית או השישית את החוק ולכן התיקון לחוק נכנס לתוקף בדצמבר 2011.

תמר קלהורה: העבודה על התקנות לא הסתיימה.

תמר קלהורה: היא הסתיימה, למיטב הבנתי, יחסית לא מזמן – מתי זה היה?

תמר קלהורה: – בדצמבר 2011, וניתן זמן לכניסתן לתוקף.

תמר קלהורה: דא עקא, לפי מה שנמסר לנו מבעלי רישיונות, הם עדיין לא מוכנים ולכן אנחנו מבקשים לתקן את התיקון לתקנות שעשינו כדי להאריך את המועד.

תמר קלהורה: יש פה הוראה שמורכבת משלושה חלקים.

תמר קלהורה: כל התקנות המתקנות, כל התיקון, פרט לתקנות 3 עד 6, אנחנו רוצים שייכנסו לתוקף ב-1 בנובמבר.

תמר קלהורה: תקנות 3 עד 6 – אנחנו מבקשים שהן תכנסנה לתוקף ב-31 במרץ 2013.

תמר קלהורה: נדמה לי שיש איזו טעות דפוס בנוסח שבפניכם, כתוב בטעות: 31 במרץ 2012.

אתי בנדלר: התאריך העברי הוא נכון?

תמר קלהורה: כן, תשע"ג, לכן זה 2013.

תמר קלהורה: לגבי תקנה 12(1) – זה תיקון שתכליתו היא הבהרה.

תמר קלהורה: בגלל הפעל בין מועד כניסת החוק לתוקף למועד כניסת התקנות לתוקף, נוצרה כנראה, בשטח – כך נמסר לנו – איזושהי טעות בהבנה.

תמר קלהורה: מדובר בתקנה שעוסקת במה שנקרא "מסירת מידע ממקור מוסמך", זאת אומרת מגורמים עסקיים-פרטיים.

תמר קלהורה: בחוק, לפני התיקון, נאמר שמקור מוסמך יעביר את המידע רק אם חלפו 90 יום מהיום שבו החוב נוצר.

תמר קלהורה: בתיקון שעשינו לחוק העברנו את העניין הזה לתקנות – מחקנו את זה מן החוק ואמרנו שזה יוסדר בתקנות.

תמר קלהורה: ואכן, בתיקון התקנות נאמר שהמקור המוסמך יעביר את המידע אחרי 90 יום.

תמר קלהורה: הבנו שבשטח נוצרה תפיסה שכאילו מעבירים את הדיווח מידית.

תמר קלהורה: ולא היא.

תמר קלהורה: לכן אנחנו מבקשים שהתקנה הספציפית הזאת, תקנה 12 פסקה (1), תחילתה תהיה ביום התחילה של התיקון.

אתי בנדלר: של התיקון דנן?

תמר קלהורה: כן.

תמר קלהורה: כדי שיהיה ברור שבעצם לאורך כל התקופה צריך להמתין 90 יום ושלא חל שינוי של מהות.

אתי בנדלר: אני מוכרה לומר שאני לא מבינה את זה.

אתי בנדלר: אם את כותבת בתקנה המוצעת 34(א):

אתי בנדלר: תחילתן של תקנות אלה ביום 1 בנובמבר.

אתי בנדלר: ואחר כך את אומרת שתחילתן של תקנות אלה – של תקנה 12(1) – ביום תחילתן של תקנות אלה, זאת אומרת שזה ב-1 בנובמבר 2012, לא?

תמר קלהורה: כן.

תמר קלהורה: השאלה אם זה ברור לחלוטין ואנחנו לא צריכים את סעיף קטן - - -

אתי בנדלר: לדעתי זה מיותר.

אתי בנדלר: מה גם שאת אומרת את תקנה 12(1) בפירוש בתקנת משנה (א).

תמר קלהורה: אז אנחנו צריכים למחוק, אנחנו צריכים להוריד את: "ותקנה 12(1)" בסעיף קטן (א), אם כך.

תמר קלהורה: הייתה לנו התלבטות במשרד, כך נמסר לי, אם באמת זה מספיק.

תמר קלהורה: השאלה היא אם אנחנו לא אומרים את זה במפורש – האם זה ברור?

אתי בנדלר: לדעתי זה ברור.

אתי בנדלר: אם את אומרת: "תחילתן של תקנות אלה, למעט תקנות 3 עד 6, ביום 1 בנובמבר 2012", קרי, גם תקנה 12 נכנסת לתוקפה ב-1 בנובמבר 2012.

אתי בנדלר: ככה אני מבינה את הדברים.

אתי בנדלר: אני חוששת שהנוסח הזה עלול לגרום לאי הבנות.

אתי בנדלר: מכל מקום, אני מציעה דבר כזה: שהוועדה תאשר את העיקרון שכל התקנות, למעט תקנות 3 עד 6, יכנסו לתוקפן ב-1 בנובמבר 2012, לרבות תקנה 12(1), ונבדוק שוב את עניין הנוסח כיצד להביא את זה לידי ביטוי בנוסח.

תמר קלהורה: אני רואה ששר המשפטים, במכתב שלו, ביקש שהתקנה תחל מיד עם הפרסום.

תמר קלהורה: אבל אז, מה ייצא לנו מזה?

תמר קלהורה: ייצא לנו שכל התקנות יתחילו באיחור, למעט התקנה הזו, שהיא תתחיל ביום הפרסום של התיקון שהוא כבר היה בעצם, הוא היה ב-29 בדצמבר, כאשר הכוונה לא הייתה להקדים אלא רק להבהיר.

אתי בנדלר: לא, לא - - - תקנות אלה, התקנות המתקנות.

תמר קלהורה: כן, כן.

אתי בנדלר: לא.

אתי בנדלר: התקנות המתקנות הן תקנות שאנחנו דנים בהן עכשיו.

תמר קלהורה: כן.

אתי בנדלר: כשהן יפורסמו.

תמר קלהורה: אנחנו מתקנים את התיקון הזה, התיקון שהתקן ב-29 בדצמבר - - -

אתי בנדלר: בואי נעשה את זה בצורה מסודרת, בסדר?

אתי בנדלר: אתם רוצים שתחילתן של תקנות אלה, למעט תקנות 3 עד 6, יהיה ב-1 בנובמבר - - -

לאה ורון: אתי, אולי אפשר לקרוא את התקנות?

אתי בנדלר: אבל הן מנוסחות לא נכון, זה מה שאני מנסה לומר.

אתי בנדלר: כתוב כאן בתקנת משנה (א): "ותקנה 12(1)", ואחר כך, בתקנת משנה (ג), שוב מוזכרת תקנה 12(1) עם מועד אחר.

אתי בנדלר: מה שאני מנסה להבין זה: מתי אתם רוצים שתקנה 12(1) תיכנס לתוקפה?

תמר קלהורה: מה שרצינו להבהיר זה שמעולם לא היה, בשום שלב, מצב שבו ניתן היה למסור לבעל הרישיון מידע בלי להמתין 90 יום.

תמר קלהורה: זאת אומרת - - -

אתי בנדלר: זאת אומרת שאתם רוצים לתת לתקנה 12(1) תחילה רטרואקטיבית מ-29 לדצמבר 2011?

תמר קלהורה: מיום הפרסום, כן.

אתי בנדלר: מיום פרסום התקנות המתקנות המקוריות, דהיינו, 29 בדצמבר 2011?

תמר קלהורה: כן.

תמר קלהורה: זה מה שרצינו, בעצם, לומר.

תמר קלהורה: לכן כתבנו "יום תחילתן".

אתי בנדלר: אז אם אני מבינה נכון, צריכים מתקנה משנה (א) למחוק את המילים "ותקנה 12(1)" ולגבי תחילתה של תקנה 12(1), "ביום תחילתן של תקנות שירות נתוני אשראי (תיקון)" - - -

תמר קלהורה: ולהוריד את התיקון השני.

אתי בנדלר: וזה היה שמן של אותן תקנות.

תמר קלהורה: כן.

אתי בנדלר: עכשיו רק צריכים לראות מתי היה יום תחילתן כדי לוודא שאנחנו מגיעים לתוצאה המבוקשת.

תמר קלהורה: השאלה אם אנחנו לא עושים פה ה-1 באוגוסט.

תמר קלהורה: אנחנו עושים פה, כנראה, איזשהו משהו מעגלי.

אתי בנדלר: אתם רוצים שזה יהיה ב-29 בדצמבר?

אתי בנדלר: נכתוב: ביום פרסומן של אותן תקנות.

תמר קלהורה: אוקיי.

תמר קלהורה: כן.

אתי בנדלר: תחילתה של תקנה 12(1) ביום פרסומן של תקנות שירות נתיני אשראי (תיקון), התשע"ב-2012 – זאת התוצאה שאתם מבקשים להגיע אליה, גב' קלהורה?

תמר קלהורה: כן.

תמר קלהורה: שלא יהיה מצב שבו - - -

אתי בנדלר: אוקיי, את רוצה לשמוע עכשיו את נוסח התקנות המתוקנות?

תמר קלהורה: כן.

תמר קלהורה: "תקנות שירות נתוני אשראי (תיקון) (תיקון), התשע"ב – 2012 בתוקף סמכותי לפי סעיפים 4, 16(א), 17(ג), 18(ג), 19, 26, 31(ד) ו- 52(א) לחוק שירות נתוני אשראי, התשס"ב-2002 , ובאישור וועדת הכלכלה של הכנסת, אני מתקין תקנות אלה: החלפת תקנה 34 1.

תמר קלהורה: במקום תקנה 34 לתקנות שירות נתוני אשראי (תיקון), התשע"ב-2011 יבוא:- "תחילה 34 (א) תחילתן של תקנות אלה, למעט תקנות 3 עד 6 ותקנה 12(1), ביום ט"ז בחשוון התשע"ג (1 בנובמבר 2012).

תמר קלהורה: (ב) תחילתן של תקנות 3 עד 6 ביום כ' בניסן התשע"ג (31 במרס 2012).

תמר קלהורה: (ג) תחילתה של תקנה 12(1) ביום תחילתן של תקנות שירות נתוני אשראי (תיקון), התשע"ב-2012".

תמר קלהורה: "

אתי בנדלר: מה שאני רק מבקשת, אדוני היושב-ראש, כיוון שהעיקרון ברור, ככל שיהיה צורך לתקן את נוסחה של תקנת משנה (ג), אבל להביא לידי כך שתחילתה של אותה תקנה תהיה ביום פרסומן של אותן תקנות, דהיינו, ב-29 בדצמבר 2011, ניתן מנדט לכך.

אתי בנדלר: מקובל?

אתי בנדלר: כי הפרוטוקול לא רואה את הנהון ראשך?

כרמל שאמה-הכהן: מקובל.

אתי בנדלר: תודה.

תמר קלהורה: השאלה היא האם אנחנו לא צריכים לומר: "ביום פרסומן של תקנות אלה"?

אתי בנדלר: בדיוק בגלל ההיסוס שלי אני הערתי את אשר הערתי.

תמר קלהורה: בסדר.

תמר קלהורה: אז אנחנו נעביר את הנוסח הסופי ונאשר את זה.

אתי בנדלר: כן, נכון.

אתי בנדלר: בעד אישור התקנות – פה אחד

כרמל שאמה-הכהן: אושר.

כרמל שאמה-הכהן: הדיון נעול.